..…. (sz.) napirend

**Előterjesztve:**

Költségvetési Bizottsághoz

***E L Ő T E R J E S Z T É S***

**a Képviselő-testület 2022. november 24-i rendes ülésére**

**Tárgy:** Javaslat Budapest Főváros II. Kerületi Önkormányzat Képviselő-testületének az építményadóról és a magánszemélyek kommunális adójáról szóló 57/1996.(XII.23.) önkormányzati rendeletének módosítására

**Készítette:** ………………………….

dr. Kőműves-Szűcs László

adóügyi igazgató s.k.

**Látta:** …………………………..

dr. Szalai Tibor

jegyző

……………………………

dr. Silye Tamás

jegyzői igazgató

A napirend tárgyalása zárt ülést nem igényel.

**Tisztelt Képviselő-testület!**

Magyarország 2023. évi központi költségvetéséről szóló 2022. évi XXV. törvény 42. §-ban szabályozottak, valamint a gépjárműadóról szóló 1991. évi LXXXII. törvény 9. § (1) bekezdése szerint, a gépjármű-adóztatással kapcsolatos feladatokat 2023-ban is (csakúgy, mint 2021-2022-ben) az állami adó- és vámhatóság látja el.

Ebből következik, hogy 2021-től Önkormányzatunk évi 330-350 millió forint gépjárműadó bevétellel nem tudott, illetve a jövőben sem tud tervezni. (Emellett az idegenforgalmi adóbevételünk is csak 60%-a 2020-at megelőző időszak bevételeinek, vagyis közel 50 millió forinttal kevesebb.)

Emellett kiemelendő, hogy a világjárvány enyhülését követően az ahhoz kapcsolódó, az önkormányzati területet érintő számos korábbi korlátozás megszűnt, illetve megszűnik: véget ért az önkormányzati díjemelési moratórium, az önkormányzatok döntésük alapján élni tudnak a díjmeghatározás lehetőségével, továbbá jövő évtől az iparűzési adó a korábbi szabályozással egyező módon teljes mértékben beszedhető. Ezek az intézkedések növelik az önkormányzatok gazdálkodási mozgásterét és hozzájárulnak a megnövekedett kiadások fedezéséhez.  
  
A fentiek azok az intézkedések, amelyek Balla György miniszteri biztos úr önkormányzatoknak címzett levelében, mint közvetetten az energiaköltségek viseléséhez kapcsolódó intézkedésként szerepelnek. (pl. térítési díjemelés, egyéb területeken kiadások visszafogása, vagyonértékesítés a bevételek növelése érdekében stb.)

Az elmúlt évhez hasonlóan idén is kiemelt feladatul tűztük ki a nem adózott ingatlanok felderítését, amelyet a jövő évben is folytatni kívánunk. E téren jelentős eredményeket értünk el (100 millió forint felett az ilyen ingatlanok után utólag kivetett adó összege), azonban ez nem pótolja a kiesett bevételeket, ráadásul évről évre csökken a felderíthető ingatlanok száma, így szükségessé vált a helyi adóink mértékének felülvizsgálata. Ezek jelenleg az alábbiak:

**I. Az építményadó** évi mértéke: **1 600 Ft/m2.**

A műtermek, illetve a gépjárműtárolók adómértéke:

* 1. a **műtermek** esetén **270 Ft/m2/év**, ha adózó tagja valamely képzőművészeti vagy alkotóművészeti szövetségnek;
  2. a **gépjárműtárolók** **300 Ft/m2/év** mértékkel adóznak, amennyiben egész évben gépjármű-tárolásra használják, vállalkozási célt nem szolgál és annak tulajdonosa /ingatlan-nyilvántartásba bejegyzett vagyoni értékű jog jogosultja **magánszemély**; illetve a **társasházi** közös tulajdonban álló, műszakilag osztatlan **gépjárműtároló** a társasházban lévő lakásokra jutó tulajdon mértékéig;

**II. A magánszemély kommunális adója** esetén, ha a lakás (lakásbérlemény) kiegészítő helyiségek nélküli hasznos alapterülete:

1. a 80 m2-t nem haladja meg: 9 000 Ft/év;
2. nagyobb, mint 80 m2, de nem haladja meg a 100m2-t: 16 000 Ft/év;
3. nagyobb, mint 100 m2: 25 000 Ft/év;

**III. Az idegenforgalmi adó** vonatkozásában:

**Az adó alapja: a** ***megkezdett vendégéjszakák száma*** *(vendégként eltöltött – éjszakát is magában foglaló vagy így elszámolt – legfeljebb 24 óra)****.***

**Az adó mértéke:** személyenként és vendégéjszakánként **350 forint.**

A magánszemély kommunális adója, az idegenforgalmi adó, valamint a magánszemélyek gépjárműtárolója utáni építményadó vonatkozásában, a jelenlegi gazdasági helyzetre való tekintettel az adómérték módosítása nem indokolt.

Az építményadó 1 600 forint/m2/év mértéke hét évvel ezelőtt lett megállapítva Budapest Főváros II. Kerületi Önkormányzat Képviselő-testületének 38/2015.(XI.26.) önkormányzati rendeletével. Az azt követő években az adómérték nem került megemelésre.

Az alábbi táblázat adónemenként mutatja a 2023. évben alkalmazható adómérték maximumot, illetve 2022-ben a II. kerületben alkalmazott adómértékeket.

|  |  |  |
| --- | --- | --- |
| **Adónem** | **Adómaximum 2023.\*** | **II. kerületben alkalmazott mérték** |
| Építményadó | 2 190 Ft/m2 | 270Ft/m2; 300Ft/m2; 1 600Ft/m2 |
| Magánszemély kommunális adója | 33 859 Ft/adótárgy | 9 000Ft, 16 000Ft és 25 000Ft /adótárgy |
| Idegenforgalmi adó | 597 Ft/fő/vendégéjszaka | 350 Ft/fő/vendégéjszaka |

**\***A 2023. évre az adómérték befagyasztása végett a PM részéről hivatalos tájékoztató még nem került kiadásra, fenti adómaximumok a 2021. évi adómértékek inflációval növelt eredményei.

Mint a táblázatból is kiderül, az alkalmazott adómértékeink jelentősen a maximálisan bevezethető mértékek alatt vannak, így a fentebb írottak alapján indokolt az építményadó mértékének 1 900 forint/m2-re történő megemelése. Ez a jelenleg alkalmazott 1 600 forint/m2-hez képest 18,75%-os emelést jelent. (Budapest Főváros néhány más kerületeiben 2022-ben alkalmazott adómértékek: III. kerület: 1 951 forint/m2, V. kerület: 1 850 forint/m2, XII. kerület: 1 930 forint/m2, XIII. kerület: 1 740 forint/m2.)

Az adómérték emelésének vállalkozásokat érintő hatásait - tekintettel a jelenlegi gazdasági helyzetre és a központi szabályozások változásaira is - folyamatosan figyelemmel kísérjük.

**A módosítás költségvetést érintő hatása:**

A 18,75%-os adómérték emelés a nagyjából 1,63 milliárd forint adóbevétellel számolva 300 millió forint többletbevételt eredményez, amely az energiaárak változása miatti többlet kiadásainkat részben tudja finanszírozni. (Az építményadó előirányzat jelenleg 1,72 milliárd forint, de ebben benne van a magánszemély tulajdonában lévő garázs utáni építményadó összege (85 millió forint), amelynek mértékét változatlanul hagyjuk.)

Így a 2023. évben nagyjából 2 milliárd forint építményadó bevétellel tudunk tervezni.

Kérjük a Tisztelt Képviselő-testületet az előterjesztés megtárgyalására és az előterjesztésben részletezett változtatások figyelembevételével elkészített rendeletmódosítási javaslatnak megfelelően a rendelet megalkotására.

A rendelet tervezetet megtárgyaló bizottság véleményét a Képviselő-testület ülésén ismerteti.

Az 6. oldalon kezdődő rendelet elfogadása minősített többségű szavazást igényel.

**Budapest, 2022. november 14.**

**Dr. Varga Előd Bendegúz**

**alpolgármester**

**Budapest Főváros II. Kerületi Önkormányzat Képviselő-testületének …/2022. (…) önkormányzati rendelete az építményadóról és a magánszemélyek kommunális adójáról szóló 57/1996.(XII. 23.) önkormányzati rendelet módosításáról**

|  |  |
| --- | --- |
| Jelenlegi szabályozás | Javasolt módosítás |
| 7. §  (2) Az építményadó évi mértéke: 1 600,- forint/m2 | Budapest Főváros II. Kerületi Önkormányzat Képviselő-testülete a helyi adókról szóló 1990. évi C. törvény 1. § (1) bekezdésében foglalt felhatalmazás alapján, Magyarország helyi önkormányzatairól szóló 2011. évi CLXXXIX. törvény 23. § (5) bekezdés 15. pontjában meghatározott feladatkörében eljárva az alábbi rendeletet alkotja:  1. §  Az építményadóról és a magánszemélyek kommunális adójáról szóló 57/1996. (XII. 23.) önkormányzati rendelet 7. § (2) bekezdése helyébe a következő rendelkezés lép:  „(2) Az építményadó évi mértéke: 1 900,- forint/m2.” |
|  | 2. §  Ez a rendelet 2023. január 1-jén lép hatályba, és 2023. január 2-án hatályát veszti. |

**Budapest Főváros II. Kerületi Önkormányzat Képviselő-testületének /2022. ( . .) önkormányzati rendelete**

**az építményadóról és a magánszemélyek kommunális adójáról szóló 57/1996. (XII. 23.) önkormányzati rendelet módosításáról**

Budapest Főváros II. Kerületi Önkormányzat Képviselő-testülete a helyi adókról szóló 1990. évi C. törvény 1. § (1) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 23. § (5) bekezdés 15. pontjában meghatározott feladatkörében eljárva a következőket rendeli el:

**1. §**

Az építményadóról és a magánszemélyek kommunális adójáról szóló 57/1996. (XII. 23.) önkormányzati rendelet 7. § (2) bekezdése helyébe a következő rendelkezés lép:

„(2) Az építményadó évi mértéke: 1 900,- forint/m2.”

**2. §**

Ez a rendelet 2023. január 1-jén lép hatályba, és 2023. január 2-án hatályát veszti.

|  |  |
| --- | --- |
| **Örsi Gergely** **polgármester** | **dr. Szalai Tibor**  **jegyző** |

Általános indokolás

A helyi önkormányzatok a gépjárműadó elvonásával bevételi szempontból nehezebb helyzetbe kerültek, Budapest Főváros II. Kerületi Önkormányzat vonatkozásában nagyjából 350 millió forint bevétel kiesést jelent. Ennek pótlására Budapest Főváros II. Kerületi Önkormányzat felülvizsgálta a helyi adóztatási rendszerét (tekintettel a Pénzügyminisztérium által meghatározott adómérték maximumokra és más fővárosi önkormányzatok jelenleg is alkalmazott adómértékeire), amely alapján indokolt az építményadó mértékének megemelése. Természetesen a vállalkozások részére továbbra is biztosítható az Adózás rendjéről szóló törvényben szabályozott részletfizetés és fizetéshalasztás intézménye, amennyiben az adóemelésből adódó többletterhek megfizetése nehézséggel járna.

Részletes indokolás

**Az 1. §-hoz**

Az építményadó évi mértékének megemelését rögzíti.

**A 2. §-hoz**

Hatályba léptető és hatályon kívül helyező rendelkezéseket tartalmaz.